**Ordonanță de Urgență**

**pentru modificarea Ordonanţei de urgenţă a Guvernului nr. 146/2020 privind aprobarea Programului IMM FACTOR – Produs de garantare a creditului comercial şi a Schemei de ajutor de stat asociate acestuia**

În contextul actual, pentru combaterea efectelor economice negative generate de pandemia COVID19 care se manifestă cu o deosebită acuitate asupra IMM – urilor, au fost aprobate măsuri de sprijin pentru aceste categorii de întreprinderi prin Ordonanța de urgență a Guvernului nr. 146/2020 privind aprobarea Programului IMM FACTOR – Produs de garantare a creditului comercial şi a Schemei de ajutor de stat asociate acestuia,

Deoarece de la intrarea în vigoare a Programului IMM FACTOR – Produs de garantare a creditului comercial şi a Schemei de ajutor de stat asociate acestuia au fost identificate o serie de aspecte și constrângeri care îngreunează implementarea facilităților de finanțare și garantare oferite prin program, se impun o serie de modificări legislative de natură să simplifice și flexibilizeze accesul la finanțare a IMM-urilor cât și atragerea unui număr semnificativ de finanțatori participanți în program,

Întrucât modificările propuse conduc la crearea unui cadru mult mai funcțional de implementare a programului, adaptat atât cerințelor sectorului IMM în contextul actual cât și derulării corespunzătoare a acestuia de către instituțiile de credit și instituțiile financiare nebancare din România,

Ținând cont de faptul că legislația europeana a fost modificată prin prelungirea Cadrului temporar până la data de 30 iunie 2021, este necesară corelarea prevederilor din legislația europeana cu cea primara aferentă Programului,

Consecințele neadoptării acestor măsuri ar aduce grave prejudicii activității economice a unui număr semnificativ de întreprinderi mici și mijlocii din toate sectoarele de activitate din Romania, corelat cu apariția unor efecte la nivel social determinate de disponibilizarea unei mase semnificative a salariaților din România care în prezent sunt angajați în întreprinderile mici și mijlocii, cu implicații negative asupra procesului de relansare economică,

Întrucât statul este obligat să ia măsuri pentru asigurarea continuării și relansării activității economice și elementele mai sus prezentate vizează interesul general public și constituie situații de urgență și extraordinare, a căror reglementare nu poate fi amânată,

În temeiul art. 115 alin. (4) din Constituția României, republicată, Guvernul României adoptă prezenta ordonanță de urgență.

**ARTICOL UNIC**

Ordonanța de urgență a Guvernului nr. 146/2020 privind aprobarea Programul IMM FACTOR – Produs de garantare a creditului comercial și a Schemei de ajutor de stat asociată acestuia, publicată în Monitorul Oficial al României, Partea I, nr. 780 din 26 august 2020 se modifică după cum urmează:

**1)** La CAPITOLUL I , Sectiunea 1, alineatele (1), (4) și (5) ale articolului 2 se modifică și vor avea următorul cuprins:

(1) Pentru facilitățile de factoring, Ministerul Finanţelor Publice acordă un grant care acoperă costurile de garantare, respectiv comisionul de risc și comisionul de administrare, în procent de 100% din bugetul Ministerul Finanţelor Publice – Acţiuni Generale, de la titlul 55 "Alte transferuri", alineatul 55.01.46 "Transferuri către întreprinderi în cadrul schemelor de ajutor de stat", în cadrul schemei de ajutor de stat prevăzută la Capitolul II.

............................................................................................................................................................

(4) Costul aferent finanțărilor de tip factoring, acoperit prin grant în procent de 50% din bugetul Ministerului Finanțelor Publice, este dobânda aferentă sumelor avansate de finanțator, beneficiarului.

(5) Data până la care se pot acorda garanții și granturi în cadrul schemei de ajutor de stat este până la 30 iunie 2021, iar data până la care se efectuează plățile aferente granturilor care acoperă costurile de garantare și de finanțare este 30 aprilie 2022.

**2)** La CAPITOLUL II, Secțiunea a 2-a, punctul 2.2., alineatele (1) și (4) ale articolului (14) se modifică și vor avea următorul cuprins:

(1) Întreprinderile mici și mijlocii care au contractat finanțările garantate conform art. 1 alin. (4), beneficiază de un grant în limita cumulului rezultat din valoarea integrală a comisionului de risc, și a celui de administrare şi din valoarea rezultată prin aplicarea unui procent de 50% la valoarea dobânzilor, dar nu mai mult de echivalentul în lei a 800.000 euro per întreprindere.

............................................................................................................................................................

(4) Grantul acoperă 50% din valoarea dobânzilor pe o perioadă de 8 luni de la data acordării finanțării, iar costurile de garantare sunt acoperite de grant pe toata perioada de valabilitate a garanției, aferente facilităților de factoring acordate până la data de 30 iunie 2021, în cadrul Schemei.

**3)** La CAPITOLUL II, Secțiunea a 4-a, alineatul 1 al articolului (17) se modifică și va avea următorul cuprins:

(1) Perioada de valabilitate a schemei, respectiv perioada în care se selectează beneficiarii şi se emit garanții de stat, acorduri de finanţare în legătură cu granturile prevăzute la art. 14, este cuprinsă între data intrării în vigoare a prevederilor prezentei ordonanţe de urgenţă şi data de 30 iunie 2021. Perioada de acordare a granturilor care acoperă costurile de finanțare este de 8 luni de la data acordării finanțării iar perioada de acordare a granturilor care acoperă costurile de garantare este de maxim 12 luni, de la data acordării garanției.

**PRIM - MINISTRU**

**LUDOVIC ORBAN**